Rún ó Thionól Parlaiminteach Euronest maidir le Creat Airgeadais Ilbhliantúil AE tar éis 2020 agus samhail Chomhpháirtíocht an Oirthir+ a fhorbairt

(2018/C 343/07)

TÁ TIONÓL PARLAIMINTEACH EURONEST,

— ag féachaint do Ghníomh Bunaíochta Thionól Parlaiminteach Euronest an 3 Bealtaine 2011,

— ag féachaint do na trí Chomhaontú Comhlachais idir AE agus an tSeoirsia, an Úcráin agus an Mholdóiv, comhaontuithe lenar cuireadh tús le tréimhse nua ó thaobh cáilíochta de maidir leis an gcaidreamh idir na tíortha comhlachais agus AE agus lena gcuirtear bonn láidir ar fáil d'fhorbairt comhpháirtíochtaí de réir a chéile eatarthu,

— ag féachaint don Straitéis Dhomhanda maidir le Beartas Eachtrach agus Slándála AE a glacadh in 2016, agus don Tuarascáil ar Dhul Chun Cinn maidir lena cur chun feidhme (le hathbhreithniú ag an gComhairle Gnóthaí Eachtracha an 25 Meitheamh 2018) agus don mholadh ó Pharlaimint na hEorpa an 15 Samhain 2017 don Chomhairle, don Choimisiún agus do SEGS maidir le Comhpháirtíocht an Oirthir, roimh chruinniú mullaigh mhí na Samhna 2017,

— ag féachaint do na teachtaireachtaí ón gCoimisiún agus ón tSeirbhís Eorpach Gníomhaíochta Seachtraí (SEGS) maidir le Beartas Comharsanachta na hEorpa (BCE), agus do na conclúidí ón gComhairle Gnóthaí Eachtracha maidir le BCE agus Comhpháirtíocht an Oirthir,

— ag féachaint don Ráiteas Comhpháirteach ó Pharlaimintí na Seoirsia, na Moldóive, na hÚcráine, don Communiqué Comhpháirteach ó chathaoirligh na gcoistí maidir le lánpháirtiú Eorpach Pharlaimintí na Seoirsia, na Moldóive agus na hÚcráine, agus do Dhearbhú Comhpháirteach Kyiv ó Uachtaráin Pharlaimintí na Seoirse, na Moldóive agus na hÚcráine maidir leis an rún tionól idirpharlaiminteach a chruthú,

A. de bhrí go bhfuil tacaíocht an Aontais ríthábhachtach do chumas na gcomhpháirtithe comhlachais maidir lena gcláir oibre uaillmhianacha um athchóiriú a chur chun feidhme i gcomhréir leis na Comhaontuithe Comhlachais ábhartha;

B. de bhrí gur rannchuidigh cúnamh láidir airgeadais agus teicniúil an Aontais do na tíortha comhlachais le hinstitiúidí daonlathacha a bhunú, leis an smacht reatha agus urraim do chearta an duine a áirithiú, le geilleagar margaidh agus timpeallacht ghnó iomaíoch a fhorbairt, le beartais earnálacha a thabhairt i gcomhréir le caighdeáin Eorpacha, agus le naisc láidre polaitiúla agus eacnamaíocha a fhorbairt le AE;

C. de bhrí, i bhfianaise a chumhachta seasmhaí tarraingthe — a léirítear sa Straitéis Dhomhanda maidir le Beartas Eachtrach agus Slándála AE — nach mór go leanfadh AE de bheith ag feidhmiú mar phol imtharraingte do na tíortha comhlachais;

D. de bhrí go bhfuil neamhspleáchas, ceannasacht agus iomláine chríochach na dtíortha comhlachais faoi bhagairt coinbhleachtaí réigiúnacha gan réiteach a spreag an Rúis;

E. de bhrí gur bagairt ar shlándáil, ar chobhsaíocht agus ar fhorbairt na dtíortha comhlachais agus mhór-roinn na hEorpa ar fad é beartas ionsaitheach na Rúise maidir leis na tíortha comhlachais, atá dírithe go háirithe ar ionsaitheacht, forghabháil, ionghabáil agus scarúnaithe a mhaoiniú agus a armáil;

1. Ag éileamh iarrachtaí aontaithe chun na coinbhleachtaí fadtréimhseacha sna tíortha comhlachais a réiteach go síochánta, trí rannpháirtíocht móreagraíochtaí idirnáisiúnta amhail na Náisiúin Aontaithe, ESCE agus An Chomhairle Eorpach;

2. Ag cáineadh na sáruithe ar chearta an duine agus ar shaoirsí bunúsacha i gcríocha na dtíortha comhlachais atá faoi fhorghabháil na Rúise;

3. Ag athdhearbhú a thacaíochta láidre do cheannasacht agus d'iomláine chríochach thíortha Chomhpháirtíocht an Oirthir laistigh dá dteorainneacha a aithnítear go hidirnáisiúnta;

4. Ag cur i dtreis go bhfuil gá le habhcóideacht phráinneach agus le tacaíocht dhlíthiúil agus airgeadais do na tíortha comhlachais chun cás na ndaoine easáitithe ina dtír féin a réiteach;

5. Á iarraidh go gcuirfí feabhas, i gcás inarb iomchuí, ar an idirphlé slándála idir an tAontas Eorpach agus Comhpháirtithe an Oirthir agus ar chomhar i réimse an Chomhbheartais Slándála agus Cosanta;

6. Ag cur fáilte roimh an 20 sprioc insoláthartha don bhliain 2020, mar aon leis na príomhréimsí tosaíochta lena n-áirítear: forbairt eacnamaíoch agus deiseanna margaidh; institiúidí agus dea-rialachas a neartú; nascacht, éifeachtúlacht fuinnimh, an comhshaol agus an t-athrú aeráide; agus soghluaisteacht agus teagmhail duine le duine;

7. Ag cur fáilte roimh thuilleadh forbartha ar choincheap “Chomhpháirtíocht an Oirthir+”, atá bunaithe ar chomhtháthú earnálach idir AE agus Comhpháirtithe an Oirthir a neartú;

8. Ag tacú leis an dearcadh maidir le comhlachú na Seoirse, na Moldóive agus na hÚcráine le limistéar Schengen agus a lánpháirtiú in aontas custaim, aontas fuinnimh agus margadh aonair digiteach AE;

9. Den tuairim gur cheart go léireofaí go sainráite sa CAI nua an tosaíocht straitéiseach maidir le tacú le comhpháirtithe Chomhpháirtíocht an Oirthir ina mbealach i dtreo lánpháirtiú AE, agus gur gné chinnitheach é an stádas speisialta atá ag na stáit atá taobh le AE nach mór a admháil sa CAI;

10. Den tuairim go gcuirfeadh cumasc na hIonstraime traidisiúnta Eorpaí um Chomharsanacht (IEC) le hionstraimí cistithe eile, a ceapadh do réigiúin éagsúla, comhartha atá mícheart agus dochrach ó thaobh na polaitíochta de chuig tíortha eile, go háirithe na comhpháirtithe comhlachais, agus bhainfí an chiall as gur léiriú é go bhfuil níos lú suim pholaitiúil ag AE i réigiún Chomhpháirtíocht an Oirthir;

11. Ag moladh go gcoinneofaí prionsabal na difreála agus an prionsabal maidir le “tuilleann breis tuilleadh”, chun iarrachtaí athchóirithe na gcomhpháirtithe a spreagadh, ag tabhairt dá haire go bhféadfadh cumasc na n-ionstraimí seachtracha ar fad in aon ionstraim amháin dúshlán an chur chuige feidhmíochtbhunaithe a thabhairt agus an bhéim a bhogadh ó thíortha a fheidhmíonn níos fearr go dtí tíortha a bhfuil dúshláin níos mó acu;